《远游》
元代·潘音

圣人久不作，大道将已矣。吾生既无之，惟有幸夕死。

殷勤谢良友，远涉西江水。方从草庐公，共究鹅湖旨。

纷纷朱陆议，窃幸窥端倪。奈何执德偏，一聘翻然起。

春秋严内外，乾坤定冠履。西蜀已空亭，箕山仍洗耳。

迢迢返岩阿，惟当随鹿豕。

作者简介：（1270—1355）绍兴新昌人，字声甫。生十岁而宋亡，闻长老谈崖山事，即潸然涕下。长从吴澄学，读夷齐传，击节愤叹。以荐召，不就。筑室南洲山中，名其轩曰“待清隐居”。有《待清遗稿》。